
Personene i Malmbyen:

Johanna Langhelle, 25 år

Morten Langhelle, Johannas tidligere mann

Amalie Langhelle, Johannas datter

Karl-Aksel Langhelle, Johannas sønn

Marius Berg, Michael og Johannas fostersønn

Synnøve Berg, Marius’ avdøde mor

Julian Berg, Marius’ bestefar

Martin Dalby, Marius’ avdøde far

Bendik Lindquist, Johannas bror

Berit Lindquist, Johannas venninne, gift med Bendik

Julia Lindquist, Berit og Bendiks datter

Rachel Krog, Johannas biologiske mor

Ove Krog, Rachels ektemann

Karl Langhelle, Verkets direktør og Mortens far

Inga Langhelle, Mortens avdøde mor

Mikael Arntzen, Johannas  ektemann

Charlotte Borg, datter av personalsjefen på Verket

Lise Vold, Charlottes søster

Jeremias Borg, Verkets personalsjef og Charlottes far

Anette Borg, Charlottes mor

Peter Jackson, Johannas biologiske far og innehaver av den elektriske forretningen

Nicolay (Nic) Wiik, daglig leder av den elektriske forretningen

Maggie Johansen, Johannas venninne

Eva Lunde, mor til Berit og bestyrerinne på Dampkjøkkenet

Turid Tangen, Johannas venninne, gift med Anders

Anders Tangen, ingeniør på Verket

Lillemor Tangen, Anders’ og Turids adoptivdatter

Ingeborg Nilsen, Anders’ søster, enkefrue

Marie, Ingeborgs datter

Fru Brandt, Peter Jacksons tante

Gustav Pettersen, god venn av Johannas foreldre

Emma Pettersen, kona til Gustav

Thorvald Bergstrøm, distriktslege i Kirkenes

Ulrik Magnussen, assistentlege

Philip Engen, lege i turnustjeneste

Signe Øvrebø, Johannas hushjelp

Alvilde, hushjelp hos Karl, Signes kusine

Line Bye, kunstner og venninne av Rachel

Leonora Furulund, jordmor

Sverre Furulund, Leonoras bror


Slik sluttet forrige bok:

Plutselig så de noen komme haltende nedover stien.

«Herregud, det er Sverre!» ropte Leonora skremt. «Han ser ut som han er skadet!»

Johanna stirret på den store, kraftige mannen som knapt klarte å gå nedover den kronglete stien, og kikket deretter bort på Mikael som var på full fart oppover for å hjelpe ham. Hjertet hamret i brystet. Noe var riv, ruskende galt, og hun ropte til Mikael at han måtte være forsiktig!

Regnet sto som en vegg foran dem, og hun gled flere ganger på vei mot stien. Leonora var raskere til bens. Hun var sikkert mer fjellvant etter å ha vokst opp i den karrige naturen, så hun var snart borte ved bergveggen.

Johanna var dyvåt, håret hang i våte tjafser nedover ryggen der hun snublet av gårde i uværet, og prøvde å ta igjen venninnen. Plutselig stilnet tordenen, men i samme øyeblikk hørtes noe som ikke kunne være annet enn et pistolskudd. Alle bråstoppet og ble stående som stivnet av den skrekkinngytende lyden, og stirret hjelpeløst på dramaet som utspilte seg!

Sverre hadde falt og lå som livløs et øyeblikk. Men stien var bratt, og plutselig begynte den store kroppen hans å rulle nedover – fortere og fortere – til den slo inn i en stein på siden av stien.

Alt skjedde så plutselig, som i sakte film, mens regnet høljet ned og tordenen buldret over dem. Et lyn traff bakken ikke langt fra Johannas føtter, og hun skrek høyt av redsel. Mikael og Leonora samt et par av de fastboende fiskerne styrtet mot stedet hvor Sverre lå. Mikael ropte noe til fisker Lien, som tok Johanna i et fast grep og førte henne vekk fra stedet og nedover, og inn i huset hvor Leila sto forskremt inntil den lille kjøkkenbenken.

«Nei! Slipp meg, Lien, det er noen som skyter, og jeg må til Mikael!» protesterte hun høylytt. «Vi vet ikke hvor mange som … og herregud, det var et pistolskudd, ikke sant?» Hun så livredd på ham.

«Ja, og vi vet ikke hvor mange som er der oppe. En av de andre har hentet våpen, og gamlingen – ja, han med den krokete ryggen – er en dyktig skytter, enten du tror det eller ei.»

Hun prøvde å protestere og gå mot døren igjen, men han dyttet henne  ned på krakken. «Nå blir du her, fru Arntzen, så skal jeg gå ut og hjelpe til,» sa han bestemt. Han sa noe raskt til Leila på finsk. Hun sto med foldete hender og rugget frem og tilbake, mens hun nikket og skrekkslagen gjentok Oi, oi … Det kom også en strøm av andre ord ut av munnen hennes, som Johanna ikke forsto.

Da Lien hadde gått, reiste Johanna seg for å løpe etter, men den lille kona var raskt på føttene, sa noe fort og uforståelig og dyttet henne  ned igjen. Johanna kikket oppgitt på henne, men fant ut at det var best ikke å lage mer oppstyr enn nødvendig. Hun ble sittende på krakken med blikket mot døren. Det var som om tiden sto stille mens hun ventet. Endelig kom fiskeren Anton inn, dryppvåt og med et alvorlig uttrykk i ansiktet.

«To stykker har gått opp for å se om de kunne se noen der oppe, frue, og jeg fikk beskjed av mannen din om at jeg skulle passe på at du ble her. De kommer inn med den sårede.» Anton sendte henne et beroligende blikk. «Ta det med ro, det var noen som bare var ute etter herr Furulund, og ingen andre. Mannen din er trygg, og det er også frøken Furulund. Folk er oppe for å se etter bandittene, og de er forsiktige. Disse mannfolka har vært ute i hardt vær før.» Han ga Leila noen raske beskjeder, og hun forsvant straks bak forhenget til det som antagelig var husets stue. Johanna hørte henne romstere der inne mens blikket var festet på døren. Kom de ikke snart?

Like etter kom Mikael og Lien inn, bærende på en blodig og forslått Sverre som ynket seg høylytt. Leonora kom hakk i hæl, mens Leila åpnet forhenget til stuen og pekte inn på en divan som sto der.

Johanna kolliderte nesten med Mikael da hun ville inn for å se til Sverre. Han tok henne i armene sine og holdt henne trøstende inntil seg. «Det går bra, Johanna. Han er ikke alvorlig skadet, men han har fått et skuddsår. Leonora undersøker ham nå.»

Leila hadde tydeligvis fått sine beskjeder, og hun fylte en kjele med vann fra en bøtte ved kjøkkenveggen og satte den over ilden. Deretter fant hun frem rene filler  og gikk inn bak forhenget med dem, mens Johanna stirret på henne med store, overraskede øyne. Den runde, lille kroppen beveget seg raskt  gjennom de små rommene.

«Herregud, Mikael, hva tror du det er som foregår? Det er noe med Sverre, men …» Hun tviholdt på hendene hans. «Han kommer vel fra det med livet? Hvor ble han truffet?»

«Bare i skulderen, tror jeg. Jeg hørte bare ett skudd, vennen min, og ja – han overlever dette. Men han falt stygt, så vi må bare vente til Leonora blir ferdig.» Så smilte han matt. «Det ser ut som om vi må bli her i natt. Anton sa at vi kunne sove i huset ved siden av, det er visst større plass der. Leonora blir her sammen med Sverre.»

Leila fortsatte med sitt ved kjøkkenbenken, og snart freste resten av maten de hadde hatt med seg, i pannen. Hun satte frem tallerkener, som så ut som de kom fra hvert sitt prestegjeld, og beveget seg fort frem og tilbake. Johanna hadde overhodet ikke matlyst, men det hadde derimot Lien, som forsynte seg sultent fra stekepannen Leila holdt foran ham.

«Dere må spise, dere også!» utbrøt han, og Mikael tok for syns skyld en pølsebit fra pannen.

«Vi er ikke så sultne, vi spiste godt da vi rastet der oppe,» sa han. «Spar litt til de som er ute og leter. De er sikkert både kaffetørste og sultne når de kommer ned igjen.»

Johanna håpet kvinnen forsto. Lien gjorde ikke mine til å oversette, men sendte bare Johanna et blikk. «Hun forstår litt norsk, selv om hun ikke snakker språket,» sa han.

Etter en god stund kom Leonora ut til dem. Håret hang fremdeles i våte tjafser, og hun satte seg trett ned på krakken ved siden av Johanna.

«Sverre fikk et ordentlig skuddsår i skulderen. Jeg har stoppet blødningene og bandasjert ham. Men kulen er der fortsatt, så vi må få ham inn på sykestuen, hvor de kan operere den ut. Ellers virker han ganske forslått, men så vidt jeg kunne se, var ingenting brukket.» Hun grep begjærlig kaffekruset som ble satt foran henne, men ristet på hodet da Leila spurte om hun ville ha mat.

En time senere kom de andre inn i det lille kjøkkenet; de var tre stykker inkludert Leilas ektemann. Det ble trangt om plassen, og det dampet fra de våte klærne. Leilas mann førte ordet.

«Vi så en mann forsvinne ned stien på den andre siden, og han løp som om djevelen selv satt på ryggen hans, og forsvant som ånden i fillehaugen,» sa han på sitt gebrokne norsk.

«Var det bare én?» spurte Mikael og sendte ham et oppmerksomt blikk.

«Nei, to. Plutselig var de som sunket i jorda! Det var ikke så lett å se i mørket!»

Johanna stirret engstelig på ham. «Men de kan da ikke ha kommet seg så langt!» utbrøt hun.

Han møtte blikket hennes og ristet litt oppgitt på hodet. Det dryppet fra det hvite håret hans. «Jo. Vi hørte motorlyd da vi kom ned i fjæra. Båten har nok ligget klar, og det eneste vi vet, er at den satte kursen over fjorden. De kommer neppe så langt i denne stormen.» Igjen ristet han på hodet. «Den båten kan bli knust til pinneved, eller de kan bli slått ned av lynet. Det er farlig å være på åpent hav i båt i sånt vær.»

Mikael lente seg over bordet. «Var det den samme båten som lå på sydsiden, den dere så tidligere?»

«Ja, det var det. Det så ikke ut til å være noen god båt, så det er ikke godt å si hvordan den ferden ender.» Mannen ristet på hodet igjen og gjorde tegn til kona at han ville ha kaffe. Hun kom med både mat og kaffe til de sist ankomne, og de spiste og drakk i taushet en stund. Leonora hadde ikke sagt et ord, men drakk stillferdig kaffen sin med en stor klump ost oppi.

«Har han sagt noe, Leonora? Om hvorfor, mener jeg? Hva slags folk er det som er etter ham?» spurte Johanna engstelig. Også Mikael fulgte nøye med.

Hun ristet på hodet. «Nei, han har ikke sagt noe ennå, og jeg vet ikke. Men det er ingen vits i å plage ham nå. Han har store smerter, både etter skuddet og etter å ha blitt overfalt og slått. Vi må få ham på sykestuen. Dessverre har jeg ikke med meg noen remedier som kan hjelpe ham mer enn jeg har gjort nå.»

«Det er umulig å dra i kveld,» sa Lien. «Kanskje om noen timer, hvis været løyer. Det kan snu fort her, som dere vet, og uansett tror jeg vi alle skal prøve å få litt søvn før vi legger utpå igjen. Jeg sover i båten.»

«Er det så lurt?» spurte Mikael engstelig og rynket pannen.

«Den er trygt fortøyd inntil brygga, og jeg har sovet i kahytten i verre vær,» svarte han bare og stakk en pølsesnabb i munnen. En stund senere gikk alle til ro. Johanna og Mikael gikk inn i Antons hus, mens Leonora sov i den lille stua, på en madrass på gulvet ved siden av broren.

Mikael holdt godt om Johanna da de lå i den smale brisken i nabohuset.

«Det ble jammen litt av en tur, kjæreste. Og litt mer spenning enn vi hadde forventet oss.» Han reiste seg opp på albuen og kysset henne lett. «Nå må du prøve å sove. Vi drar innover så fort vi kan. Lien har lovet å vekke oss dersom vinden løyer og uværet glir over.»

Hun krøp tett inntil ham under det grove ullteppet de hadde fått utlevert, og lukket øynene. Jo, det var sannelig litt av en tur de hadde begitt seg ut på!

